b"\n_START_ARTICLE_\nUniversitat Progressista d'Estiu de Catalunya\n_START_SECTION_\nObjectius\n_START_PARAGRAPH_\nLa UPEC vol ser un espai de trobada, reflexi\xc3\xb3 i estudi sobre aquells temes que preocupen els sectors socials democr\xc3\xa0tics i d'esquerres. Aix\xc3\xad com un espai d'intercanvi entre ponents i participants, combinant la reflexi\xc3\xb3 i l'aprenentatge per tal de plantejar propostes per als reptes que t\xc3\xa9 Catalunya com a naci\xc3\xb3 i construir una societat millor. \xc3\x89s una iniciativa que sorgeix dels sectors progressistes de la societat civil catalana. Compta amb el suport de fundacions i joventuts de partits d'esquerres catalans (des de comunistes fins a socialistes) i d'un gran nombre d'associacions i moviments socials que tenen com a objectiu com\xc3\xba promoure la just\xc3\xadcia social, el republicanisme i la pau._NEWLINE_Alguns dels temes estudiats s\xc3\xb3n: la immigraci\xc3\xb3, l'abstenci\xc3\xb3 electoral, la mem\xc3\xb2ria hist\xc3\xb2rica, el canvi clim\xc3\xa0tic, l'habitatge, la perspectiva de g\xc3\xa8nere, etc. Despr\xc3\xa9s de quatre edicions s'ha constitu\xc3\xaft com a espai d'intercanvi entre ponents y participants, combinant la reflexi\xc3\xb3 i l'aprenentatge. La finalitat \xc3\xbaltima \xc3\xa9s plantejar propostes per resoldre els reptes de Catalunya i poder aix\xc3\xad disposar les bases per a construir una societat millor._NEWLINE_Es tracta d'un projecte que s'inspira en la tradici\xc3\xb3 de les universitats populars per a obrers que van existir a Catalunya durant la Segona Rep\xc3\xbablica Espanyola. Sobre aquest tema es va editar el llibre: AGUILAR CESTERO, Ra\xc3\xbcl. Quan les espardenyes trepitjaren la universitat. Els estudis per a obrers de la Universitat de Barcelona i la Universitat Popular durant la II R\xc3\xa9p\xc3\xbablica i la Guerra Civil (1931-1939) (2008), Editorial: DeBarris, Barcelona, amb el suport del Departament d'Interior i Relacions Institucionals, i amb la participaci\xc3\xb3 de la Generalitat de Catalunya i el Memorial Democr\xc3\xa0tic._NEWLINE_La UPEC se celebra anualment al cor de Barcelona, a Ciutat Vella, seu de nombrosos centres universitaris i d'organitzacions no governamentals amb vocaci\xc3\xb3 formativa. Una universitat que es defineix hereva de l'esquerra plural, on s'imparteixen cursos amb rigor acad\xc3\xa8mic i profunditat cultural, amb una ampla participaci\xc3\xb3.\n_START_SECTION_\nObjectius i finalitats\n_START_PARAGRAPH_\n\xc2\xabL'objectiu principal de la UPEC \xc3\xa9s contribuir a desenvolupar una cultura progressista i catalanista que ajudi a recuperar la hist\xc3\xb2ria de Catalunya i permeti entendre les diferents realitats per a millorar-les.\xc2\xbb_NEWLINE_D'aquesta manera, hi ha una necessitat de constituir un f\xc3\xb2rum de reflexi\xc3\xb3 i centre de generaci\xc3\xb3 de propostes que reflecteixi totes les sensibilitats progressistes, creant aix\xc3\xad un espai de pensament i d'innovaci\xc3\xb3 intel\xc2\xb7lectual._NEWLINE_La finalitat de la UPEC \xc3\xa9s poder crear una plataforma de debat i poder omplir un buit pel que fa als espais de trobada plurals dels sectors progressistes a Catalunya. Aquesta iniciativa pret\xc3\xa9n contribuir al desenvolupament de la cultura democr\xc3\xa0tica i d'esquerres que defensi la just\xc3\xadcia social, la la\xc3\xafcitat i el republicanisme."